Lone Loklindt (RV), 2014-06-02:
Tak for det.
Radikale Venstre er imod det beslutningsforslag, som SF og Enhedslisten har fremsat.
Jeg vil gerne forklare hvorfor.
Lad mig starte med begyndelsen.
Det danske engagement i GGGI har i det seneste års tid været genstand for meget stor opmærksomhed og stærk kritik.
Det er med god grund, fristes jeg til at sige, for
de administrative uregelmæssigheder, der er blevet afdækket i revisionsrapporter, de ekstravagante rejseregler og hr. Lars Løkke Rasmussens manglende dømmekraft, hans timelange pressemøde og min partifælles beslutning om at trække sig som minister samt Udenrigsministeriets interne undersøgelser er alt sammen elementer, som har forbindelse til Danmarks støtte til GGGI, og som har fået stor mediebevågenhed.
Det har ikke været kønt alt sammen, og det har på alle måder været en ærgerlig vinkel på dansk udviklingsbistand, som normalt kendes på helt andre standarder og kvaliteter.
Når det er sagt, vil jeg også sige, at der skal være plads til at skelne formål og indhold fra procedure og administration.
GGGI har til formål at vise både fattige udviklingslande og nye vækstøkonomier, at grøn vækst ikke er en barriere, men en investering og mulig vej til varig vækst.
Det arbejder GGGI på ved at støtte udviklingslande i design og gennemførelse af grønne vækstplaner.
Et fælles donorreview i september 2013 peger på, at GGGI er god til at placere sig som en tillidsvækkende partner for regeringer vedrørende grøn vækst.
22 lande har skrevet under på den internationale aftale, der etablerede GGGI.
Tilbage i 2011 gav Danmark sit første rammebidrag på 90 mio. kr. finansieret af klimapuljen, den globale ramme og af fattigdomsrammen.
Det er så denne støtte, som med aktstykke 96 skal fornys.
Fra radikal side har vi hele tiden holdt fast i, at en ny bevilling skal leve op til de krav, man normalt stiller til den form for bistand.
Det har derfor stor betydning, at den nye appraisalrapport leverer en positiv vurdering af relevans, effekt og effektivitet, ligesom det har stor betydning, at de administrative uregelmæssigheder i hovedsagen er bragt i orden.
Det er ikke tilendebragt, der er mere at gøre, men organisationen har også fokuseret indsatsen og dermed lukket kontorerne i København og London, og med en ny generaldirektør er der skabt tillid til strategier og ledelse.
Organisationen er nået langt i sin korte levetid, har fået status som betroet rådgiver, og der begynder at komme resultater på landeniveau.
Det har stor strategisk værdi for Danmark, fordi det er med til at sætte bæredygtig energi og grøn vækst på dagsordenen i den fattige del af verden.
Men rapporterne siger også, at det halter på det strategiske plan med hensyn til at samtænke grøn vækst, social inklusion og fattigdomsbekæmpelse.
Det er vel netop den hovedanke, som ligger bag beslutningsforslaget.
Det er også hovedbudskabet i en uafhængig evaluering, som fire danske ngo'er har fået udarbejdet.
Det anerkendes, at organisationen begynder at skabe resultater, formår at arbejde som betroet rådgiver og med helt andre muligheder for samarbejde med centrale ministerier såsom finansministerierne i landene.
Det er noget andet end det, sædvanlige donorer og udviklingsorganisationer kan gøre. Men der skal gøres mere for at integrere civilsamfundet og bekæmpe fattigdom med GGGI-initiativerne.
Derfor lægger vi i Radikale Venstre også vægt på, at det, som udviklingsministeren har svaret Udenrigsudvalget om det fremtidige arbejde, fastholdes, nemlig at der pågår et arbejde med at formulere en ny strategisk plan for 2015-2020.
Som en del af arbejdet med den nye strategiske plan vil der blive udarbejdet såkaldte rammenetværk med indikatorer for målopfyldelse af de enkelte projekter for GGGI som organisation, og Danmark vil arbejde for, at der udvikles redskaber til at måle effekten af aktiviteterne, både hvad angår fattigdomsorientering, og hvad angår integration af civilsamfundet.
GGGI arbejder også på at lave politikpapirer om miljømæssige og sociale hensyn samt CSR.
Med den organisering af GGGI, der er sket i lyset af den megen kritik, og især med det potentiale, der er for at skabe reelle anderledes resultater med en stærk generaldirektør, som fuldt ud forstår Danmarks politiske ønsker, er vi i Radikale Venstre indstillet på at fortsætte bevillingerne til GGGI i forventning om, at Danmark stiller tydelige krav til såvel fattigdomsorientering som inddragelse af civilsamfundet.
Og sidstnævnte kan vi også selv bidrage til gennem bilaterale civilsamfundsprogrammer, og det er selvfølgelig også med en 3-årig bevilling en forudsætning, at vi før udbetalingerne i 2015 og 2016 får vished for, at GGGI har styrket økonomifunktionerne.
Vi skal finde en fornuftig model, som tilfredsstiller donorer, altså vores krav, men som ikke samtidig betyder, at de skal bruge alle ressourcer på kontrol og revision.
Derfor kan vi ikke støtte beslutningsforslaget.